《和汪公干冬日游西山宿东峪寺》
明代·区大相

传君是日往，投策向珠林。水涉溪烟冷，山行石路深。

霜天净夜景，冰涧澄空音。坐见松上月，微生窗外岑。

定中超幻有，觉后转萧森。一听烟霞调，方知无俗心。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。